b'\n_START_ARTICLE_\nLiep\xc4\x81jan joukkomurhat\n_START_PARAGRAPH_\nLiep\xc4\x81jan joukkomurhat olivat sarja etuk\xc3\xa4teen suunniteltuja joukkotuhonnan kaltaisia teloituksia (saks. Aktion), jotka tapahtuivat Liep\xc4\x81jassa 1941\xe2\x80\x931942, kun Saksa miehitti Latviaa toisessa maailmansodassa osana operaatio Barbarossaa. Latvian alueella sattuneista sotarikoksista Liep\xc4\x81jan joukkomurhat on dokumentoitu Riian murhien ohella kaikkein parhaiten.\n_START_SECTION_\nTekij\xc3\xa4t\n_START_PARAGRAPH_\nSurmien p\xc3\xa4\xc3\xa4tekij\xc3\xb6in\xc3\xa4 oli useita yhdess\xc3\xa4 toimineita tahoja, joita k\xc3\xa4skyttiv\xc3\xa4t natsit: Einsatzgruppen osastot, SD:n miehet, j\xc3\xa4rjestyspoliisi (ORPO) ja Latvian avustavan poliisin joukot johtajanaan Viktor Ar\xc4\x81js. My\xc3\xb6s Wehrmachtin ja Saksan merivoimien sotilaita osallistui teloituksiin. Tavoitteena oli Latvian (ja Baltian) t\xc3\xa4ydellinen puhdistaminen juutalaisv\xc3\xa4est\xc3\xb6st\xc3\xa4.\n_START_SECTION_\nUhrit\n_START_PARAGRAPH_\nLiep\xc4\x81jan joukkomurhissa ei tuhottu ainoastaan kaupungin juutalaisyhteis\xc3\xb6, vaan surmattujen joukossa oli kommunisteja, v\xc3\xa4hemmist\xc3\xb6kansallisuuksia (romanit), mielenvikaisia ja vastarintatoiminnasta kostotoimenpiteen\xc3\xa4 ammuttuja. Murhat kohdistuivat aikuisten miesten lis\xc3\xa4ksi naisiin, lapsiin ja vanhuksiin erottelematta._NEWLINE_Joukkomurhissa kaupungin juutalaisyhteis\xc3\xb6 l\xc3\xa4hestulkoon lakkasi olemasta, sill\xc3\xa4 Liep\xc4\x81jaan saarroksiin joutuneista 5\xc2\xa0700 juutalaisesta asukkaasta ja pakolaisesta noin viisi tuhatta koki loppunsa ammuttuna, useimmat n\xc3\xa4ist\xc3\xa4 vuonna 1941. Hein\xc3\xa4kuussa 1942 en\xc3\xa4\xc3\xa4 832 juutalaista oli elossa, kun Liep\xc4\x81jan ghetto perustettiin.\n_START_SECTION_\nTapahtumapaikat\n_START_PARAGRAPH_\nToisin kuin muissa vastaavissa kansanmurhatapauksissa Latviassa, Liep\xc4\x81jassa teloitukset tehtiin avoimesti n\xc3\xa4kyv\xc3\xa4ll\xc3\xa4 paikalla silminn\xc3\xa4kij\xc3\xa4todistuksin. Surmaty\xc3\xb6t tapahtuivat useissa eri paikoissa kaupungin sis\xc3\xa4ll\xc3\xa4 ja sen ulkopuolella: keskuspuistossa Rainisissa, alueilla sataman, urheilukent\xc3\xa4n ja majakan l\xc3\xa4heisyydess\xc3\xa4. Suurin yksitt\xc3\xa4inen joukkomurha, jossa kuoli 2\xc2\xa0749 juutalaista, suoritettiin joulukuun 15. ja 17. p\xc3\xa4ivien v\xc3\xa4lisen\xc3\xa4 aikana vanhalla Latvian armeijan harjoitusalueella \xc5\xa0\xc4\xb7\xc4\x93den dyyneill\xc3\xa4.'